**Indokolás**

**Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet módosításához**

**1.§-hoz**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53.§ (1) bekezdés e) pontja értelmében a képviselő-testület a szervezeti és működési szabályzatról szóló rendeletben rendelkezik – többek között – a nyilvánosság biztosításáról. A Közgyűlés ülése főszabály szerint nyilvános, azon bárki részt vehet. E mellett az ülést az állampolgárok közvetítés útján otthonról is nyomon követhetik, illetve a napirendekhez hozzá is szólhatnak, amennyiben ezen szándékukat előre írásban bejelentik.

A képviselő-testület érdemi tevékenységének elősegítése érdekében a képviselők saját magukat is korlátozva az SZMSZ-ben meghatározták az egyes napirendek tárgyalására fordítható időkeretet, a hozzászólások maximális időtartamát, korlátozták az ismételt hozzászólás lehetőségét. Azonban nemcsak a képviselőkre kell ilyen szabályokat alkotni, hanem mindenkire, aki a képviselő-testületi ülésen tanácskozási vagy hozzászólási joggal rendelkezik, vagy a testület számára ilyen jogot biztosít. Igaz ez az ülésen megjelenő állampolgárokra is. A jelenleg hatályos SZMSZ értelmében az állampolgárok – előzetes bejelentés és polgármesteri hozzájárulás esetén - az ülés napirendi pontjához kapcsolódóan legfeljebb 5 percben hozzászólhatnak. Az Mötv. a 3.§ (4) bekezdése meghatározza, hogy a települések választópolgárai milyen módon élhetnek a helyi önkormányzáshoz fűződő kollektív jogukkal, amikor rögzíti, hogy az önkormányzáshoz való joggal a választópolgárok választott képviselőik útján és helyi népszavazáson történő részvételükkel élhetnek. Ezek a szabályok mind kizárják azt, hogy a választópolgárok, mint a Közgyűlés további tagjai, folyamatosan, minden egyes napirendhez hozzászóljanak, véleményt nyilvánítsanak. Ez a jog az Mötv. szerint kizárólag a megválasztott képviselőt illeti meg. Mindezek alapján az SZMSZ azon rendelkezésénél, ami az állampolgárok számára az ülésen a közvetlen hozzászólás lehetőségét biztosítja, szükséges azt is tisztázni és egyértelművé tenni, hogy ez a jog egy állampolgárt egy ülésen csak egy napirendnél illeti meg. Szükséges továbbá a közgyűlés hatékonyságának megőrzése, ellehetetlenülésének megakadályozása érdekében azt is szabályozni, hogy összesen hány állampolgári hozzászólásra van mód egy közgyűlés alkalmával.

**2.§-hoz**

Magyarország helyi önkormányzatairól szóló 2011. évi CLXXXIX. törvény 53.§ (3) bekezdése kimondja, a képviselő-testület szervezeti és működési szabályzatában határozza meg, mely önszerveződő közösségek képviselőit illeti meg tevékenységi körükben tanácskozási jog a képviselő-testület és bizottsága ülésein. Tekintettel arra, hogy Szombathely Megyei Jogú Város Önkormányzata számára nagyon fontos a lakosság önszerveződő közösségeivel való együttműködés, komoly anyagi forrásokkal támogatja is működésüket, kikéri véleményüket, ezért az SZMSZ-ben nem kívánt a több száz, vagy inkább ezer szombathelyi egyesület, szövetség, klub, köztestület, alapítvány közül párat kijelölni, hanem általánosságban azt rögzítette a rendelet, hogy valamennyi itt működő, bíróság által bejegyzett szervezet számára biztosítja a tanácskozási jogot. A polgármesternek, illetve a bizottsági elnöknek csupán azt kell vizsgálnia, hogy a civil önszerveződő közösségnek az általa becsatolt érvényes bírósági bejegyzés alapján mi a tevékenységi köre, illetve ki a képviseletre jogosult személy. Tehát ebből is látható, a Közgyűlésnek a kezdetek óta az volt az eredeti jogalkotói szándéka, hogy a bíróság által bejegyzett, legális, más hatóságok által is ellenőrzött civil szervezetek együttműködésére számít a Közgyűlés.

A városban számtalan nagy múltú, hosszú évek, évtizedek óta működő, aktívan tevékenykedő civil szervezet található, akik nem egy esetben segítették a város vezetésének munkáját. Ezért a fentiekben említett jogalkotói szándéknak az egyértelművé tétele mellett megítélésünk szerint szükséges lenne annak a rögzítése is, hogy a bírósági bejegyzéstől számítottan legalább öt éve fennálló, működő civil önszerveződő közösségeket illesse meg a Közgyűlés ülésén.

**3.§-hoz**

A polgármester ülés rendjének fenntartására vonatkozó jogosítványai kerülnének kiegészítésre azzal, hogy a polgármester jogosult kijelölni azt a helyet az ülésteremben, ahol a nyilvános ülés résztvevői tartózkodhatnak.

**4.§-hoz**

A 2. §-hoz fűzött indokolás alapján a bizottságok működési rendjében ugyanazon módosítások kerülnének bevezetésre, mint a Közgyűlés esetén.

**5.§-hoz**

Az 1. melléklet módosítása a Városfejlesztési és Projekt Kabinet elnevezésének megváltoztatása miatt szükséges.

**6.§-hoz**

A lépcsőzetes hatályba lépésre és a hatályon kívül helyezésre vonatkozó rendelkezéseket tartalmazza.

**Hatásvizsgálat**

**Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet módosításához**

A Jat. 17. §-a értelmében a jogszabály elkészítője előzetes hatásvizsgálat elvégzésével felméri a szabályozás várható következményeit és annak eredményéről a képviselő-testületet tájékoztatni kell.

A jelen javaslatban szereplő módosításnak költségvetést érintő hatása nincs.

Környezeti, egészségi következmények nincsenek.

Általa az adminisztratív terhek nem növekednek. A tárgyi és személyi feltételek terén nem történik változás, igény.

A rendelet megalkotásának szükségességét az indokolásban foglaltak alapozzák meg, különös tekintettel a működés átláthatósága igényére, a magasabb szintű jogszabályokban foglalt szabályozási kötelezettség egyértelműsítésére.